I PETRI IN ORU | InterRomania
Una sera d’istatina, Petru Maria Pidiolu falaia pà u poghju di Funtanonu in Guargualè.
In una casa, vetri aparti è lumu accesu, hà vistu quattr’omi chì tinianu nant’à i so vinochji un stacciu pienu di pitruceddi bianchi presi in a vadina, è bulicavanu, spizzicavanu à mani lesta tutt’issi petri, circhendu ùn si sà chì.
Hè fermu stunatu ! Ma chì circaranu ?
Fù un misteru tanti tempi, ma à la fini, à virità s’hè sappiuta.
Eccu l’affari :
Carulu Giovoni dicia, in a so canzona, chì :
Sottu, sottu à Guargualè
Corri, corri una vadina
D'aqua lestra, fresca è fina
È chì canta cusì bè !
Quandu l'alba spunt'à a sarra
È chì u soli pichja drentu,
Pari un frisgettu d'argentu
Ch'una fata hà persu in tarra…..
Ma issa vadina di Guargualè ha ancu una storia !
Sintiti ghjà, allora chì oghji ùn si credi più à tanti affari, ciò chì Petru Maria Pidiolu dicia à i so figlioli :
« I me ziteddi, ùn criditi chì, comu a scrivi u pueta, a vadina pari un frisgettu d'argentu…. Innò !si parla d’oru ! «
Di fatti Petru Maria vulia dì ch’edd’avia imparatu ch’una fata , allora ch’edda s’era innamurata di u figliolu di u Rè scontru una sera d’aprili in a furesta di quallà,
hà fattu di pedi è di mani pà pudè andà à u pranzu di Natali in u casteddu di u Rè di u rughjonu, incù speranza di spusà u Principu.
Benchè vistuta comu una principessa, ci vulia dinò à mustrà una certa furtuna!
D’un colpu di a so mazzetta incantata, tutti i fasgioli secchi di l’ortu colti da la mattina è chì impiiani una sporta, so divintati pitruceddi d’oru.
« Vogliu sparghja issi petri d’oru nant’à tuvaglia di u Rè. «
Eccu a nostra fata chì si ni và saltarinendu di cuntintezza versu u palazzu reali, Ma ci vulia dinò barcà a vadina di Guargualè.
Saltendu da una petra à l’altra, eccu chì sculiscia è casca à corpu insù in un pozzu.
Ben’intesu, hà lintatu a sporta è tutt’ i pitruceddi d’oru sò spariti in u currenti d’acqua.
Ùn vali à raspà si! A fata avaria pussutu, sè l’avia avuta subitu quì, mutà dinò in oru una sporta di fasgioli secchi , ma comu fà ?
« È bè, ci ni passaremu ! si u principu mi voli comu sposa, mi pigliarà senza petri d’oru. »
A storia ùn dici micca si u matrimognu fù dicisu, ma nimu ùn hà più vistu quidda fata pà issi lochi.
Hà di sicuru sappiutu fà veda à u Rè tamanti erani i so puteri, è si sà chì i Rè amani l’oru più chè tuttu.
Di più, ùn mancani micca di sporti di fagliolu seccu. Allora…
Ma tanti seculi dopu, un certu Petru Maria Pidiolu, piscadori di truiti à tempu persu, hà truvatu in a vadina unipochi d’issi petri ciaddi chì lucicavanu in fondu di a vadina.
-“Mì mì mì chì ci hè l’oru infimu ! mi pari di sunnià ! «
Volta currendu in casa soia, chjama i so trè ziteddi è li conta l’affari :
« Acqua in bocca o ziteddi ! armatevi di zappi è vanghini, di sporti è cuffini, viniti incù mecu à u fiumu.
Impiareti i cuffini di tutti i pitruceddi ch’è vo pudareti truvà in fondu à i pozzi”.
Cusì fecini.
È tutta a nuttata, babbu, mamma è filioli ani impiutu tanti stacci di petri di a vadina, l’ani spizzicati bulighendu di mani incù a speranza di truvà i petri d’oru à mezu à tanti petri bianchi fiumulalini chì impiiiani i stacci.
Quantu sirati anu passatu, pusendu intondu à u fuconu, un stacciu di petri di a vadina posu nant’à i vinoghji, spizzichendu à diti lesti, tanti petri bianchi.
Ci sò chì n’anu ancu fattu una videò!
L’avarani ancu trovi, ma nimu ùn la sà, chì Petru Maria avia dittu : « acqu’in bocca ! ».
Ma comu sarà chì pochi tempi dopu, issa famiglia puvaredda s’hè missa à cumprà casi, chjosi, è ancu una « traction », a “trachissiò” comu diciani i paisani di Guargualè, chì Petru Maria facia curnà in ogni ghjiratoghju, pà fà la sapè !